Source: https://www.jogiforum.hu/hirek/33443
Timestamp: 2020-05-30 06:53:33
Document Index: 27073071

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ']

Alkotmányellenes a fejkendőviselés általános tiltása a közoktatásban - A német alkotmánybíróság döntése a vallásszabadság védelmében | hírek | Jogi Fórum ﻿
Alkotmányellenes a fejkendőviselés általános tiltása a közoktatásban - A német alkotmánybíróság döntése a vallásszabadság védelmében
2015.03.16. Jogi Fórum / MTI
Ellentétes a német alaptörvénnyel a muzulmán vallás előírásainak tiszteletét kifejező fejkendő viselésének általános, teljes körű tilalma a közoktatásban dolgozó tanárnők számára.
A német alkotmánybíróság pénteken kihirdetett döntése szerint a vallási elkötelezettség külső megjelenés általi kifejezésének általános, korlátozás nélküli tiltása a munkahelyen a közoktatásban dolgozó tanárok vagy tanárnők számára nem egyeztethető össze az őket megillető vallás- és a világnézeti szabadsággal.
A bíróság két Észak-Rajna-Vesztfália tartománybeli tanárnő ügyében döntött. Az egyik tanárnőt elbocsátották, amiért fejkendőt viselt az iskolában, a másik fegyelmit kapott, mert a fejkendő viselésétől ugyan elállt, de sapkát viselt helyette, jelezve, hogy a muzulmán vallás híve.
Az alkotmánybíróság kimondta, hogy a vallási elkötelezettség viselet vagy más külső jegyek általi kifejezését csak akkor lehet tiltani közoktatási intézményben, ha az "kellően konkrét" fenyegetettséget jelent az intézmény zavartalan működésére vagy az állam világnézeti semlegességére.
A bíróság egyben megsemmisítette a tartományi közoktatási törvény egyik vonatkozó pontját, a testület honlapján megjelent közlemény szerint arra hivatkozva, hogy az "kiváltságot" biztosít "a keresztény-nyugati" értékrendnek és hagyománynak, ami ellentétes a vallási alapú hátrányokozás tilalmának alaptörvényben rögzített elvével.
A Németországi Muzulmánok Központi Tanácsa (ZMD) üdvözölte a döntést. Az alkotmánybíróság határozata ugyan "nem a fejkendőviselés általános engedélyezését jelenti, de így is nagyon örömteli" - közölte Nurhan Soykan, a szervezet főtitkára.
Az ellenzéki Zöldek szerint az alkotmánybíróság egyértelművé tette, hogy a német berendezkedés nem egy bizonyos vallás szabadságán alapul, hanem a vallásszabadságon és a törvény előtti egyenlőségen. A keresztény jelképek privilegizálása, kiváltságokban részesítése pedig "nyilvánvalóan alkotmányellenes volt" Észak-Rajna-Vesztfáliában - mondta a párt egyház- és valláspolitikai szóvivője, Volker Beck a Deutschlandfunk közszolgálati rádió beszámolója szerint.
Nem kell eltávolítani a "zsidó disznót" a Wittenbergi templom faláról - A Naumburgi Legfelsõbb Bíróság döntést hozott (2020.02.26.)
Joggal a lakbéremelkedés ellen! - Befagyasztották a bérleti díjakat Berlinben - Döntött a tartományi törvényhozás (2020.01.30.)
Tilos lesz fejkendőt viselni az iskolákban Ausztriában - A szabályozás célja a muszlimok integrálódásának könnyítése (2019.05.16.)
Elbocsáthatja-e egy katolikus kórház főorvosát új házasságkötése miatt? - Valláson alapuló diszkrimináció - Az Európai Bíróság ítélete (2018.09.12.)
Valláson alapuló hátrányos megkülönböztetés - Egy katolikus főorvos elbocsátásának ügye az Európai Bíróság asztalán (2018.06.01.)
Meghatározható-e vallási hovatartozás egyházi állás követelményeként - Az Európai Bíróság ítéletet hozott (2018.04.20.)
vallásszabadság bővebben